Základná škola Prievaly                METODICKÝ LIST

Téma: Chlieb, pečivo, obilniny, cestoviny
Ciele:  
· Vedieť odkiaľ prichádza chlieb.
· Poznať základné druhy obilnín.
· Triediť trvanlivé a netrvanlivé pečivo.
· Poznať význam kysnutia.
· Pozorovať proces od kysnutia až po upečenie.
· Poznať  význam obilnín  a zdravého štýlu života
Predmet: blokové vyučovanie: prírodoveda, literatúra, pracovné vyučovanie
Didaktické pomôcky: prezentácie, kartičky s názvami rôznych druhov pečiva, konkrétne druhy chleba a pečiva, druhy múky, obilniny, ovsené vločky, pomôcky na prípravu kvásku a koláčov, tajničky
Príprava: nachystať  ukážky rôznych pečív,  vysvetliť dôležitosť  vlákniny pre náš organizmus, pripraviť rôzne druhy obilnín ,vysvetliť, čo sa z jednotlivých obilí vyrába, pripraviť   prezentáciu vzniku chleba. Deti by mali poznať ,celý proces vzniku a výroby chleba. Vysvetliť im, čo je potrebné na kvások. 
Postup: 
1. Motivácia:   
· Pieseň o chlebe.
· Riadený rozhovor o prinesených desiatach: Kto dnes mal na desiatu chlieb? S čím jedávaš chlieb? Aký chlieb poznáš? Ktorý ti chutí? Kto má radšej pečivo?
· Prieskum: Kto z detí mal dnes chlieb a kto mal rožky alebo iné pečivo? Kto má radšej chlieb a kto iné druhy pečiva?
· Rozhovor: ako  vzniká chlieb.

2. Prezentácia
Deti sledovali cestu  vzniku chlebíka od jeho zasiatia, cez žatie, mletie a pečenie až po predaj. Sledovali celý proces pečenia chleba dnes, videli ako to vyzerá v pekárni. Pozreli si, ako kedysi  staré mamy piekli chlieb v starých peciach.
3. Práca na tabuli
Žiaci po vzhliadnutí prezentácie na tabuli určujú poradie pri pečení. Zarobenie cesta, miesenie, kysnutie, tvarovanie, sádzanie, pečenie. Zatrieďujú a dopĺňajú rôzne údaje: napr. kto akú prácu vykonáva či roľník, pekár, mlynár, predavač. Dávajú do správneho poradia činnosti ako je siatie, žatie, mletie, pečenie, predávanie.
4. Prehliadka  a ochutnávanie rôznych druhov pečiva, chleba, druhov múky, obilnín: Deti mali možnosť ochutnať aj pečivo zo špaldovej, celozrnnej, kukuričnej múky či už pečivo, žemle, ľanový, pšenično- ražný chlieb.
5. Ukážka prípravy kvásku a procesu kysnutia
Deti asistovali pri príprave kvásku, sledovali miesenie a kysnutie cesta. Naučili sa , čo je potrebné na kvások.
6. Hra na remeselníkov: deti pantomímou napodobujú rôzne činnosti pri príprave chleba od zasiatia až po predaj.
· Riešenie tajničky
· Prezentácia  trvanlivých a netrvanlivých pekárenských výrobkov
· Triedenie  trvanlivého a netrvanlivého pečiva na magnetickej tabuli./ piškóty, vianočka, žemle, sucháre, keksy, rožky, .../

7. Výroba kysnutých koláčov a koláča z ľanových a iných semienok
 Deti v skupinách vyrábali pleteničky a uzlíčky. Potierali ich vajíčkom, posýpali rascou a ľanovými semiačkami. Asistovali a sledovali výrobu zdravého koláča z rôznych druhov semienok. Na upečených koláčoch si pochutili.
Zhodnotenie
Deti sa zážitkovou formou dozvedeli, čo je dôležité pri kvasení, pochopili dôležitosť  chleba a obilnín, získali predstavu o výrobe a vzniku chleba, naučili sa , aký chlieb je najzdravší a prečo. Najviac ich bavilo, zahrať sa na malých pekárov a vyskúšali si výrobu kysnutých koláčov a koláča z rôznych ľanových semienok.

